กรมพัฒนาฝีมือแรงงาน  นำร่องเปิดหลักสูตรควบคุมอุปกรณ์ไฟฟ้าพื้นฐานผ่านแอพพลิเคชันในกลุ่มวิสาหกิจชุมชน SMEs และ OTOP หวังช่วยเพิ่มผลิตภาพแรงงาน
นายสุทธิ สุโกศล อธิบดีกรมพัฒนาฝีมือแรงงาน (กพร.) เปิดเผยว่า กรมพัฒนาฝีมือแรงงาน (กพร.) จัดทำโครงการเพิ่มผลิตภาพแรงงาน สู่ Thailand 4.0 โดยในปี 2562 ได้ประยุกต์ใช้เทคโนโลยีอินเตอร์เน็ตของสรรพสิ่ง (Internet of thing ) หรือระบบ IOT ซึ่งเริ่มเป็นที่รู้จักแพร่หลายเข้ามาช่วยอำนวยความสะดวกในธุรกิจ SMEs OTOP และวิสาหกิจชุมชน เพื่อขับเคลื่อนโครงการให้เกิดสัมฤทธิ์ผลเป็นรูปธรรม โดยมีการดัดแปลงอุปกรณ์เครื่องใช้ไฟฟ้าในภาคเกษตรกรรม เช่น เครื่องรดน้ำ เครื่องให้อาหารสัตว์ เครื่องวัดอุณหภูมิ ปลั๊กไฟและสวิตซ์ไฟฟ้า กล้องวงจรปิด ติดตั้งระบบเซ็นเซอร์รับส่งสัญญาณ เพื่อให้ผู้ประกอบการ สามารถสั่งการทำงาน ตั้งเวลาเปิด ปิด อุปกรณ์ แบบอัตโนมัติผ่านแอพพลิเคชั่นบนโทรศัพท์มือถือ ช่วยลดของเสียและเพิ่มผลผลิตให้มีคุณภาพ ก้าวสู่การเป็นเกษตรกรอัจฉริยะ (Smart Farmer) ซึ่งจะต้องมีความรู้ทั้งด้านการเกษตรและเทคโนโลยีควบคู่กัน และสามารถนำมาประยุกต์ใช้ร่วมกันได้อย่างสมบูรณ์         ช่วงเดือนพฤษภาคม จะมีการนำร่องใช้ระบบดังกล่าวกับวิสาหกิจชุมชน “กลุ่มแพะก้าวหน้า ราชบุรี”และวิสาหกิจชุมชน “ปันบุญ” จ.กาฬสินธุ์  โดย กพร. จะจัดส่งเจ้าหน้าที่ซึ่งมีความเชี่ยวชาญด้านนี้ ไปฝึกอบรมให้ความรู้ และติดตามประเมินผลการดำเนินการเป็นระยะด้วย         อธิบดีกรมพัฒนาฝีมือแรงงาน กล่าวเพิ่มเติมว่า เพื่อต่อยอดโครงการนี้ จะมีการประชุมหารือเพื่อพิจารณา ข้อดี ข้อด้อย และปัญหาข้อติดขัดที่ต้องแก้ไข จากนั้นจะจัดทำหลักสูตร และดำเนินการฝึกอบรมบุคลากรของ กพร. เพื่อนำไปให้คำปรึกษาแนะนำ และอบรมให้ความรู้ แก่ผู้ประกอบการในภาคธุรกิจ SMEs OTOP และวิสาหกิจชุมชน เป็นการจูงใจ ผู้ประกอบกิจการในภาคธุรกิจ SMEs ให้เข้ามาร่วมโครงการเพิ่มขึ้น พร้อมทั้งค้นคว้าต่อยอด นวัตกรรมใหม่เข้ามาช่วยในการเพิ่มผลิตภาพแรงงานต่อไป